Nuusbriewe is 'n moet vir finansiële adviseurs - Solidariteit GildesSolidariteit Gildes Nuusbriewe is 'n moet vir finansiële adviseurs - Solidariteit Gildes
Tuis / Finansiële Nuus / Nuusbriewe is 'n moet vir finansiële adviseurs
Nuusbriewe is belangrike hulpmiddels vir finansiële adviseurs om verhoudings met hul kliënte te ontwikkel.
Dit stel finansiële adviseurs in staat om in kontak met hul kliënte te bly en om vir hulle tydige, relevante en waardevolle inligting te gee. 'n Nuusbrief sal wys dat jy 'n kenner in jou veld is en kliënte wil laat sien dat jy self ook op die hoogte bly van die jongste neigings en patrone in die mark en watter invloed dit op hulle finansies het.
Vertroue is van kardinale belang wanneer dit kom by finansiële advies en kommunikasie is een van die maniere om vertroue te ontwikkel. 'n Weeklikse of selfs maandelikse nuusbrief sal verseker dat kliënte gereeld jou naam sien en dit sal vir hulle wys dat jy standvastig en betroubaar is.
Wanneer daar met 'n nuusbrief begin word, moet jy besluit aan wie dit almal gestuur gaan word, wanneer dit gestuur gaan word, watter inligting daarin vervat gaan word en watter metode gebruik gaan word om dit uit te stuur.
Die nuusbrief moet 'n inleiding bevat. Dit kan kortliks net meer inligting oor jou en jou maatskappy verskaf sowel as ander belangrike inligting soos kontakbesonderhede.
'n Nuusbrief kan aan al jou kliënte sowel as voornemende kliënte en ander belanghebbendes gestuur word. Dit kan weekliks, tweeweekliks, maandeliks of kwartaalliks uitgestuur word. Kort nuusbriewe kan selfs daagliks uitgestuur word met, byvoorbeeld, die jongste markaanwysers en adviesbrokkies.
Die inhoud van jou nuusbrief kan in vaste afdelings gerangskik word, soos die jongste mark- of ekonomiese nuus, wenke, ontledings, raad, kommentaar en interessante brokkies. Dit kan ook skakels bevat na interessante en relevante artikels.
Jy kan skryf oor onderwerpe wat jy gereeld met kliënte bespreek of faktore wat tans 'n invloed op die ekonomie en jou kliënte se sake het. Sluit wenke oor geldsake in of verduidelik moeilike konsepte sodat dit maklik verstaanbaar is. Die nuusbrief kan ook foto's, grafika, video's en podsendings insluit.
Deur verskillende onderwerpe te behandel, ontledings te verskaf en wenke vir jou kliënte te gee, sal jy hulle onder meer laat voel dat jy hul beste belange op die hart dra. Jou nuusbrief kan ook gebruik word as 'n oproep tot aksie. Dit behels dat jy voornemende kliënte moet oortuig om jou as hul finansiële adviseur te gebruik, maar ook om bestaande kliënte aan te moedig om produkte of dienste by jou uit te neem of om hul finansiële portefeulje gereeld te evalueer.